Document ID: /fineweb-2-swissfilter-quality_10-filterrobots/filtered/02038.jsonl.gz/6234

Proget
Quist proget s’ha sviluppà our da meis grond interess e mia paschiun per tecnicas textilas e tecnicas artischanalas. I’m dà adüna darcheu üna gronda satisfacizun e plaschair da savair dovrar quellas, da renovar ellas e da tillas pudair portar inavant. Our da persvasiun lavur eu a man e less crear moda estetica, natürala e dürabla. La moda dess esser eticamaing güstifichabla, perquai lavura cun material indigen. La lana ch’eu douvr principalmaing es s-chetta lana da besch engiadinaisa ed – ella vain per mai filada a man. Cun lana filada a man dvainta la structura d’üna surfatscha fatta culs spaits irregulara, giova cun glüm e sumbriva. Uschea es lura eir il toc da büschmainta organic e sco ün prodot chi deriva directamaing da la natüra – el viva! – quai am plascha e quai es mia pretaisa. A mai interessa l’inter process da producziun d’ün toc da büschmainta e quel dess esser transparent eir pel cliaint. Il minz da quist proget es natüralmaing eir mia gronda vöglia da lavurar creativmaing, d’experimentar e d’imprender ed il giavüsch da pudair perfecziunar e m‘ approfuondir illa tematica.
Paletta da culuors da la lana engiadinaisa.
Lana e sias qualitads
Lana da besch es üna preziusa materia primara chi crescha adüna darcheu davo. Lana respira ed isolescha e pissera per üna bun’egualisaziun dad ümidità. Ella po tour sü tant’ümidità sco ün terz da seis agen pais e süa oura quella eir darcheu fich svelt. Lana piglia sü pacas savuors (per exaimpel süuors) ed ha üna funcziun nettionda natürala, quai cha pro textilias artificialas nun es il cas. A l’ajer dà la lana svelt giò savuors tuttas sü e savura bainbod darcheu frais-cha e neutrala. Per büschmainta da sport es lana il material adattà.
Lana nu sgrufligna, es elastica ed ha üna culur dürabla. Ella es ün bellischem material – natüral, chod, lom e san!
Elavuraziun
- Lana idigena: La lana deriva dal besch engiadinais (pro specie rara) e da beschs d’otra rassa chi vivan in Engiadina . Tuots vegnan tgnüts e tuss bain ed han üna buna vita chi correspuonda a lur bsögns.
- La lana vain s-chartatschada e lavada illa “Wollspinnerei Vetsch” i’l Partens a Jenaz. (wollspinnerei.ch)
- La lana vain per mai filada a man.
- Disegn da moda –scizzar, tscherchar, sbüttar, chattar.
- Provas fatta culs spaits. Prüms experimaints cun material, structura, grondezza dad anzas, cumbinaziuns da culuors e da muosters.
- Il model es creà e la decisiun pertoccond la structura da la surfatscha es fatta. Il dret lavur vi dal toc da büschmainta cumainza. Eu lavur a man.
- Ils singuls tocs fat culs spaits vegnan tendüts e fat gnir bletschs be finin. Uschea dvainta la structura ed il purtret dad anzas bel regular, urs chi’s rodlan aint vegnan gualivs e la fuorma dal tagl dvainta precisa.
- Ils singuls tocs vegnan uossa cusits insembel – il toc da büschmainta dvainta cumplet.
Lavuors tenor giavüsch
Gugent pigl’eu incunter ideas e creesch ün toc da büschmainta tenor Lur giavüschs. In grondezza, structuras, stil e tagl possa accumplir bod tuot.
Ils predsch per usché üna lavur variescha tuot tenor las spaisas.
Scha Vus vais ün giavüsch explicit quai chi pertocca il material, sun eu pronta dad accumplir quel, sch’eu chat lana o fibra chi vain produzada sainza chemia e chi desista cumprovadamaing sün practicas da turmantöz invers las bes-chas.
Anita Campell
Creschüda sü suna in Engiadina Bassa, uossa lavur’e viv eu a Cuoira.
Eu lavur independentamaing e’m fatschend cun differentas lavuors artisticas.
Las tecnicas multifarias ch’eu douvr per mias lavuors n’ha eu imprais sün via autodidacta.
Meis ultim grond lavur artistic es stat: “Das Buoch von Klinghorn”, pittüra miniatura medievala cun pigmaints e tempera dad övs, lavur da stampa e liacudesch.
Pel mumaint suna da temp in temp pro’ls orais UNIX a Cuoira, ingio ch’eu poss emaillar ils “morins”, il tipic clinöz da la duonn’engiadinaisa.
Per perfecziunar meis indschegn pertoccond lavuors cun textilas, n’ha eu absolvà ün on la scoula da textilias svizra a Turich e fini giò cul diplom Knitwear-Specialist.
Cun lavurettas artischanalas giovantadas, sco per exaimpel «la cromerina», guadagn eu meis pan e finanziesch meis progets artistics.